LO om rente­økningene: Støre kan ta grep – hvis han vil
LOs sjeføkonom sier norske husholdninger «blør» på grunn av unødvendig mange renteøkninger – og mener Støre-regjeringen har muligheten til å gjøre noe med det.  – Jeg ser at enkelte, både i regjeringspartiene og blant opposisjonen, misforstår våre innspill på hvordan dette kan løses. Jeg mistenker nok at enkelte av våre motstandere misforstår med vilje, sier Roger Bjørnstad.  Forrige uke ble den tradisjonsrike kartellkonferansen organisert av LO på Gol.  Der kom LO-leder Peggy Hessen Følsvik med sterk kritikk av det hun kalte «aggressive renteøkninger», og åpnet for at man bør endre Norges Banks mandat, hvis arbeidsledigheten brer om seg. Sentralbanksjefen har i etterkant forsvart renteøkningene, og Ap-leder Jonas Gahr Støre har avvist LOs sentralbankgrep. – Ap-politikk Men det LO tar til orde for er noe de alltid har ment, sier LOs sjeføkonom Bjørnstad. Han sier dessuten at LOs sentralbank-grep er noe som lenge har vært Arbeiderparti-politikk.  – Ap sto på Stortingets talerstol under behandlingen av ny sentralbanklov og sa at sysselsetting skulle vektlegges likt som inflasjonen. Hvis Støre er mot det nå, så er han mot det Ap sa den gangen, sier Bjørnstad.  Han viser til LOs høringssvar før den nye sentralbankloven ble vedtatt i 2019, og til at Ap var med på en mindretallsmerknad om at målene om inflasjon og sysselsetting burde sidestilles da loven ble vedtatt.  Stortinget vedtar mandatet til Norges Bank, og regjeringen kan presisere gjennom forskrift hvordan det skal tolkes, sier Bjørnstad.  Han sier LO ikke tar til orde for å overstyre det Norges Bank bestemmer, men at de vil presisere det politiske grunnlaget for oppdraget Norges Bank har. – Vi mener regjeringen kan gjøre det som ifølge forarbeidene til ny sentralbanklov er deres oppgave: Det handler ikke om å instruere Norges Bank i rentepolitikken, men å presisere hvordan mandatet til Norges Bank skal forstås. Og de som utredet loven mente at tidspunktet å gjøre det på er nå, sier han. Mener husholdninger «blør» unødvendig Inflasjon er når prisen på varer og tjenester går opp over tid – noe som gjør pengene mindre verdt.  Styringsrenten, som Norges Bank setter uavhengig av politikerne, kan brukes for å få inflasjonen ned: Når renten går opp, og lån blir dyrere, får folk og bedrifter trangere økonomi, og man demper dermed aktiviteten i økonomien.  Argumentet til LOs sjeføkonom mot dagens renteøkninger er som følger:  – Det er ikke noe behov innenlands for å få aktiveten ned, men det er kun det virkemiddelet Norges Bank rår over. Når de tolker mandatet sånn at inflasjonen skal vektlegges høyest, uavhengig av hvor inflasjonen kommer fra, innebærer det et stort inntektstap for husholdningene i en periode hvor prisveksten i seg selv spiser av deres inntekter, sier Bjørnstad.  – Det blir en forsterkning av de økonomiske problemene mange står i. Det er husholdningene som nå blør for Norges Banks aggressive renteøkninger.  Dette vil han gjøre Bjørnstad sier han og LO mener de «aggressive rentehevingene» er unødvendige, fordi inflasjonen vil gå ned av seg selv når de internasjonale impulsene avtar.  – Inflasjonen i Norge kommer ikke til å feste seg på det høye nivået, fordi vi har en lønnsdannelse som knytter lønnsveksten til industriens lønnsomhet, ikke til norsk inflasjon.  Han sier det som skjer nå var akkurat det LO advarte mot da en ny sentralbanklov ble vedtatt i 2019.  I forkant hadde det såkalte Gjedrem-utvalget utredet loven.  De anbefalte at regjeringen klargjorde vektleggingen av sentralbankens mål knyttet til inflasjon og sysselsetting i forskrift, og at dette skulle evalueres jevnlig, for eksempel etter fem år.  – Situasjonen vi er i nå har vi ikke vært i før. Nå er det er det helt naturlig at man tar en fot i bakken og spør seg hva dette betyr. Det er ikke bare et rom for å gjøre noe, men det er et ansvar som påhviler Stortinget og regjeringen å angi retninger for pengepolitikken. Hva som skal vektlegges i pengepolitikken er et politisk ansvar.  – Politisk valg å ikke gjøre noe – Er det å forsømme det politiske ansvaret å ikke gjøre noe, mener du? – Det er et politisk valg å ikke gjøre noe også. Men nå mener vi det ville vært riktig å justere kursen.  Han sier det ikke er en forsømming å ikke gjøre det, men at han støtter Gjedrem-utvalgets anbefaling. 

– Jeg synes regjeringen burde evaluere vektleggingen av de ulike hensynene i mandatet, og presisere i forskrift eventuelle endringer. Bjørnstad sier det ikke bør heve noen øyenbryn at LO reiser det han sier er den samme debatten som før.  – Det er tvert imot faktisk akkurat nå at en sånn vektlegging ville betydd en forskjell, at det da reises på nytt burde ikke være veldig oppsiktsvekkende. Han understreker at Norges Bank setter renten, ut fra prinsippene politikerne har bestemt.  – I dag har politikerne sagt at inflasjon må vektlegges høyest uavhengig av hvor den kommer fra, mens en større vektlegging av produksjon og sysselsetting kunne gitt en mindre aggressiv rentepolitikk, og det ville nå gjort det lettere for folk.  Støre: Ligger fast Statsminister Jonas Gahr Støre (Ap) skriver i en SMS til VG at han har forståelse for at LO har et stort engasjement for folks privatøkonomi i økonomisk krevende tider.  – Det er ingen tvil om at mange sliter med de høye prisene og de økte rentene. Selv etter 13 renteøkninger har vi klart å holde sysselsettingen oppe og arbeidsledigheten nede. Målet for regjeringen er at prisstigningen skal gå ned, at vi når rentetoppen slik at rentene går ned, og at vi samtidig klarer å holde ledigheten lav, skriver han.  Han skriver at regjeringen «legger til grunn at Norges Banks mandat ligger fast». – Norges Bank er tydelig på at det legger stor vekt på sysselsetting og aktivitet når de setter renten. Det er også forankret i mandatet Stortinget har gitt. 
LOs sjeføkonom Roger Bjørnstad mener norske husholdninger lider på grunn av unødvendig mange renteøkninger. Han mener regjeringen kan gjøre noe med det, ved å presisere hvordan Norges Banks mandat skal tolkes, og si at sysselsetting skal vektlegges likt med inflasjon.  Han sier dette er noe LO har ment lenge, og at det også har vært Arbeiderparti-politikk.  LOs argument mot renteøkningene er at de mener de ikke hjelper mot inflasjonen når den skyldes faktorer i utlandet. 